recursal/SuperWikiNEXT-32B huggingface dataset:
בהלכה, **ספק טומאה** הוא אחד מענפי הלכות הספיקות בהלכה, המתייחסים לספקות בהלכות טומאה וטהרה.

הכלל
----

הכלל הוא: "ספק טומאה: ברשות הרבים – טהור, ברשות היחיד – טמא". כלל זה הוא גזירת הכתוב, כלומר הוא לא הוסק מסברא, אלא נדרש מהתורה. כלל זה גרם לפרדוקס ההלכתי: שני שבילין.

מקור בתורה
----------

### ספק טומאה ברשות היחיד

רבים מדיני ספק טומאה נלמדים מסוטה. **בסוטה**, אשת איש שנתייחדה עם אדם אחר שאינו בעלה לאחר שבעלה הזהיר אותה שלא להתייחד עימו (האדם האחר), נאסרת על בעלה לעולם, כאילו היה ברור שזינתה, אלא אם כן נבדקה על ידי ה"מים המאררים" על ידי הכהן בבית המקדש, והתברר שלא זינתה. **בטומאה**, למדו חז"ל, שכל ספק טומאה ברשות היחיד דינו כוודאי. עם זאת, כשם שבספק סוטה, מדובר בטומאה שנעשית על ידי אדם בר דעת (האשה), שיכול לבוא ולישאל, ודווקא באדם כזה קבעה התורה שדין ספק - כוודאי, גם בהלכה הנלמדת מכך, אם אדם טמא פשט את רגלו בין ערימת חביות וקיים ספק אם נגע בחבית או לא, החבית טמאה מספק, אך בטומאה שנעשית על ידי שרץ שאין לו דעת, אין הטומאה שווה בדינה לסוטה, ולכן לא קיים בה הכלל של "ספק טומאה ברשות היחיד טמא". 

דין זה, שכל ספק טומאה ברשות היחיד דינו כוודאי, נאמר גם במקום שיש חזקה דמעיקרא לטהרה (כשם שבתחילה לא היה טמא, יש להניח שגם עכשיו אינו טמא). שהרי: **בסוטה**, אנו מוצאים שהתורה קובעת כי ברשות היחיד אין לחזקה משמעות, שהרי לפי כללי החזקה עלינו לומר שהיא ספק טמאה אבל לא בוודאי טמאה, (שהרי אין הוכחה ברורה שהיא טמאה, אלא רק "ריעותא" כתוצאה מכך שנסתרה עם גבר זר, וריעותא הקובעת כי יש מקום לספק), ולמרות זאת קובעת התורה כי היא טמאה בוודאי, ומכאן שספק **טומאה**  ברשות היחיד אין אנו מתחשבים עם כללי החזקה.

### ספק טומאה ברשות הרבים

לעומת זאת, בדיני **סוטה**, אישה שהתייחדה יחד עם איש אחר לאחר אזהרת בעלה, במקום **ציבורי** שהוא רשות הרבים, אינה נאסרת על בעלה כלל אלא היא כוודאי טהורה, ולכן למדו מכאן חז"ל שגם ספק **טומאה** ברשות הרבים, גם אם יש מקום לספק, ספקו טהור. וכמו שאשת איש כזו טהורה למרות שאין לה חזקת כשרות כדי לומר שהיא טהורה, שהרי הורעה חזקתה החל מהרגע בו הסתתרה עם הגבר הזר, כך גם ספק טומאה ברשות הרבים טהור גם כאשר לא קיימת חזקת כשרות.

ספק בתרתי לריעותא
-----------------

למרות זאת, כאשר יש "תרתי לריעותא", כלומר שתי סיבות המריעות עם חזקת הכשרות, הרי שאין ללמוד דין זה מספק סוטה בה אין "תרתי לריעותא", ולכן במקרה כזה חוזר דין הטומאה לדינו המקורי, והוא נחשב כספק.

### ספק טומאה מדרבנן

בספק טומאה מדרבנן, לא קיים הכלל שספק דינו כוודאי, ולהפך, לפי הכלל של ספק דרבנן לקולא ניתן להקל מספק במקרה כזה. מסיבה זו, לפי הדעה שטומאת משקין היא מדרבנן באופן חלקי, או מלא, יש להקל בה מספק.

קישורים חיצוניים
----------------

* הערך "ספק טומאה", באתר ויקישיבה

הערות שוליים
------------

1. ↑  משנה, מסכת טהרות, פרק ד', משנה י"א
2. ↑  תלמוד בבלי, מסכת נדה, דף ג', עמוד א' "ושניהם לא למדהו אלא מסוטה"; תלמוד בבלי, מסכת חולין, דף ט', עמוד ב' ותלמוד בבלי, מסכת עבודה זרה, דף ל"ז, עמוד ב'
3. ↑  סוף תוספות ד"ה והלל בנדה, מתחיל בדף ב' ע"א
4. ↑  כל הקטע הוא על פי דברי התלמוד בתלמוד בבלי, מסכת נדה, דף ב', עמוד ב', והמשך הגמרא בדף ג' ע"א שם, ודברי התוספות ד"ה הלל בדף ב' ע"א, ושאר דברי התוספות בסוגיא
5. ↑  ישנה דעה שטומאת משקין לטמא כלים אחרים היא רק מדרבנן, וטומאת משקין עצמה היא מהתורה
6. ↑  ישנה דעה אחרת שכל כולה של טומאת משקין היא טומאה מדרבנן. ראו פסחים כ"ב ע"א.
7. ↑  ראו עוד הערך "ספק טומאה", באתר ויקישיבה.
**אושייק** (בפולנית: **Osiek**) היא עיירה במחוז סטשוב שבפרובינציית שוויינטוקז'יסקיה בפולין, בה שכנה עד השואה קהילה יהודית.

תולדות היישוב
-------------

אושייק נחשבת לאחד היישובים הקדומים בסביבתה, ולפי המסורת המקומית, בולסלאב הראשון, דוכס פולין, ייסד אותה בשנת 1020 עבור המנזר הבנדיקטיני הסמוך. מהמאה ה-13 השתייך היישוב לנסיכות סנדומייז', ובשנת 1270 היה בבעלות הנסיך בולסלאב החמישי. בהמשך אותה מאה נשרף המקום בידי המונגולים.

בשנת 1430 קיבל היישוב זכויות מגדבורג מאת המלך ולדיסלב השני יגיילו, שהקנו לו מעמד עירוני, והוא נשלט על ידי משפחת האצולה שלכטה. התפתחות העיירה נבלמה כתוצאה מפלישת השוודים לפולין באמצע המאה ה-17. משנת 1815 נכללה העיירה בתחום פולין הקונגרסאית. בעקבות מרד ינואר בשנת 1863 נלקח בשנת 1869 מהיישוב מעמדו העירוני, וזה הושב לו רק בשנת 1994.

במלחמת העולם השנייה נפגעה העיירה קשות, וכ-100 חיילים פולנים נהרגו בה בקרב בספטמבר 1939. המבנה ההיסטורי היחיד ששרד בעיירה הוא כנסיית סטניסלב הקדוש מסוף המאה ה-17.

יהודי אושייק
------------

עד המאה ה-19 השתייכו יהודי אושייק לקהילת ברנוב הסמוכה. בין מלחמות העולם גרו בעיירה כ-600 יהודים, כמחצית מתושביה. הם עסקו במסחר זעיר, ברוכלות ובמלאכה. ערב מלחמת העולם השנייה פעלו בעיירה סניפים של ההסתדרות הציונית, של מפלגות ציוניות ושל תנועות נוער ציוניות.

בראשית ספטמבר 1939 הפציצו הגרמנים את העיירה. עשרות בתי יהודים נהרסו או עלו באש, ומקצת היהודים נמלטו ליישובי הסביבה. משכבשו הגרמנים את העיירה, איימו להעניש בורחים שלא יחזרו אליה, ורוב הנמלטים שבו אליה. מתחילת הכיבוש גויסו מקצת היהודים לעבודת כפייה. היהודים חויבו לשאת טלאי צהוב, נאסר עליהם ללכת על מדרכות העיירה, והם חויבו בתשלומי כופר גבוהים. בסוף אוקטובר 1939 מינו הגרמנים יודנרט בעיירה, ומיד אחר כך החלו לגייס עובדים למחנות עבודה באזור. באפריל 1942 הוקם בעיירה גטו.

ב-25 באוקטובר 1942 ריכזו אנשי ס"ס, ז'נדרמים גרמנים ושוטרים פולנים את יהודי הגטו. החולים והזקנים נרצחו במקום, וכ-500 יהודי הגטו הנותרים הובלו לתחנת הרכבת הסמוכה, וגורשו בקרונות משא למחנה ההשמדה טרבלינקה.

קישורים חיצוניים
----------------

ויקישיתוף מדיה וקבצים בנושא **אושייק** בוויקישיתוף
* 

* אתר האינטרנט הרשמי של אושייק
* אושייק (מחוז קילצה) (Osiek), ב"אנציקלופדיה של הגטאות", באתר "יד ושם"
* "אושייק", באתר השטעטל הווירטואלי
* "אושייק (שוויינטוקז'יסקיה)", באתר JewishGen (באנגלית)
* יולנטה קריימר, אושייק, **אנציקלופדיה של המחנות והגטאות** (כרך II, חלק A, עמ' 268–269), מוזיאון ארצות הברית לזכר השואה והוצאת אוניברסיטת אינדיאנה, בלומינגטון ואינדיאנפוליס (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NKC: ge717376

 |
**ראיגרוד** (בפולנית: **Rajgród**; ביידיש: **רײַגראָד**) היא עיירה במחוז גרייבו שבפרובינציית פודלסיה בפולין, על חוף אגם, בה התקיימה עד השואה קהילה יהודית גדולה.

תולדות היישוב
-------------

ראיגרוד נזכרת לראשונה בתעודות משנת 1245, והשתייכה תחילה לדוכסות הגדולה של ליטא. בשנת 1509 עברה לבעלות ממלכת פולין, ובשל היותה על הגבול בין ממלכות אלה, הפכה למרכז מסחרי חשוב, ובמחצית השנייה של המאה ה-16 הוענקו לה זכויות עיר, והותר לה לקיים ימי שוק שבועיים וירידים שנתיים. באמצע המאה ה-17 נפגעה העיירה קשות מפלישת האימפריה השוודית.

בחלוקת פולין השלישית, בשנת 1795, נכללה העיירה בתחום פרוסיה, ובשנת 1807 הועברה לתחום האימפריה הרוסית. בשנת 1863 נטלו הרוסים מהיישוב את מעמדו העירוני, בשל השתתפות תושביו במרד ינואר, ומעמד זה הושב ליישוב בשנת 1924, תחת שלטון הרפובליקה הפולנית השנייה.

יהודי ראיגרוד
-------------

התיעוד הראשון לישיבת יהודים בעיירה הוא משנת 1587, ובתחילת המאה ה-18 כבר התקיימו בעיירה בית כנסת ובית עלמין. מאמצע המאה ה-19 היוו היהודים כשלושה רבעים מאוכלוסיית העיירה, ובשנת 1857 נמנו בה 1,659 יהודים.

בין מלחמות העולם נותרו בעיירה כ-750 יהודים, כשליש מתושביה, והתקיימה בה פעילות של המפלגות הציוניות, של הבונד ושל אגודת ישראל. פעילות זו נאסרה עם כיבוש העיירה בידי הסובייטים בספטמבר 1939.

### בשואה

ב-22 ביוני 1941, תחילת מבצע ברברוסה, נכבשה העיירה בידי הגרמנים, ואלו ריכזו בעזרת פולנים מקומיים כ-100 מיהודיה, אשר הופשטו, והוצעדו תוך מעשי התעללות ליער חוינקי הסמוך לעיירה, בו נרצחו כולם.

כעבור כחודש רוכזו יתר יהודי העיירה בגטו מוקף גדר תיל שהוקם בה, בו סבלו מרעב, וממנו נלקחו לעבודות כפייה, שכללו גם ריצוף של כבישי העיירה במצבות בית העלמין היהודי המקומי. מעת לעת נכנסו הגרמנים לגטו, וביצעו ביושביו מעשי התעללות, שוד ורצח.

בסוף אוקטובר 1942 פשטו על הגטו שבעיירה שוטרים גרמנים ופולנים, וגירשו באלימות רבה את כ-600 היהודים שנותרו בו לגרייבו. בשעת האקציה התנגדו לשוטרים ארבעה אחים ממשפחת צוקרבראון, אשר נרצחו במקום. לאחר ארבעה ימים בגרייבו, הועברו יהודי העיירה למחנה הריכוז בוגושה, וממנו שולחו לטרבלינקה ולאושוויץ.

לאחר הגירוש פוצצו הגרמנים את בית הכנסת ואת בית המדרש בעיירה, והפולנים המקומיים בזזו את דירות היהודים בה. מספר יהודים שהצליחו להסתתר בעיירה הוסגרו לגרמנים בידי הפולנים, או נרצחו על ידם ישירות.

קישורים חיצוניים
----------------

ויקישיתוף מדיה וקבצים בנושא **ראיגרוד** בוויקישיתוף
* ראיגרוד באתר מרכז מורשת יהדות פולין
* ראיגרוד (Rajgród), ב"אנציקלופדיה של הגטאות", באתר "יד ושם"
* "ראיגרוד", באתר השטעטל הווירטואלי
* לאורה קרגו ומוניקה טומקייביץ', ראיגרוד, **אנציקלופדיה של המחנות והגטאות** (כרך II, חלק A, עמ' 944–946), מוזיאון ארצות הברית לזכר השואה והוצאת אוניברסיטת אינדיאנה, בלומינגטון ואינדיאנפוליס (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* GND: 4309175-1

 |
**ניימירוב** (באוקראינית: **Немирів**, נמיריב; בפולנית: **Niemirów**; ביידיש: **נעמאַרעוו**) היא עיירה במחוז לבוב שבמערב אוקראינה, בסמוך לגבול פולין, בה התקיימה עד השואה קהילה יהודית גדולה.

תולדות היישוב
-------------

ראשיתה של העיירה במאה ה-16, אז גם הוענקו לה זכויות של עיר פרטית. באוקטובר 1672, במהלך המלחמה הפולנית עות'מאנית, נערך בסמוך לעיירה קרב מרכזי, בו הביס יאן סובייסקי את גייסות הטטרים.

בחלוקת פולין בסוף המאה ה-18 נכללה העיירה בתחום גליציה האוסטרית. מתחילת המאה ה-19 החלו לפעול בעיירה מרחצאות מרפא, לאחר שנתגלו בסביבתה מעיינות גופרית. ניסיון להביא לתיעוש העיירה במהלך המאה ה-19 לא צלח.

יהודי ניימירוב
--------------

בית הקברות היהודי בניימירוב.
היהודים ישבו בעיירה מראשיתה, ונזכרים עוד במאה ה-16. בתחילת המאה ה-18 כבר התקיימה בעיירה קהילה יהודית עצמאית, ובהמשך אותה מאה גדל היישוב היהודי בעיירה, ואלו נטלו חלק מרכזי בפיתוחה הכלכלי. בשנת 1910 נמנו בעיירה 1,962 יהודים, ורובם נמנו על החסידות, אולם לאחר ההרס שנגרם ליישוב במהלך הכיבוש הרוסי במלחמת העולם הראשונה, עזבו את העיירה יהודים רבים.

בין מלחמות העולם נמנו בעיירה 1,510 יהודים, רוב תושביה, והתקיימה בה פעילות ציונית. בשנות השלושים של המאה ה-20 סבלו יהודי העיירה מחרם פולני ואוקראיני על עסקיהם.

### בשואה

בספטמבר 1939 נכבשה העיירה באופן זמני בידי הגרמנים, ובזמן זה ביצעו אלו מעשי שוד והתעללות ביהודיה. עם כניסת הסובייטים לעיירה בסוף החודש נאסרה הפעילות הציבורית היהודית ביישוב, והולאמו עסקי היהודים בו. בתקופה זו נמנו בעיירה כ-2,500 יהודים, חלקם פליטים ממערב פולין.

ב-27 ביוני 1941, במהלך מבצע ברברוסה, שבו הגרמנים לעיירה, ורצחו בה בו ביום 8 יהודים. לאחר מכן, הועברה השליטה בעיירה לידי המשטרה האוקראינית, וזו הוציאה להורג 38 יהודים ביישוב שהואשמו בקומוניזם. בד בבד, נחטפו יהודי העיירה לעבודות כפייה, הוטלו עליהם מגבלות תנועה, ובוצעו בהם מעשי התעללות, תוך גזיזת זקנים ופיאות. יודנרט שהוקם בהמשך בעיירה הסדיר את התייצבות היהודים לעבודות הכפייה המפרכות, שלוו במעשי התעללות, והעביר לשלטונות סכומי כופר גבוהים. בדצמבר 1941 שילחו הגרמנים כמה מאות גברים יהודים מהעיירה למחנות עבודה. בתקופה זו הגיעו לעיירה יהודים נוספים שגורשו מכפרי הסביבה.

ב-15 ביולי 1942 ערכו שוטרים גרמנים ואוקראינים אקציה ראשונה בעיירה, בה סרקו את בתי היהודים בה, תוך ירי בחולים ובמסתתרים. כ-800 יהודים שנתפסו הוסעו במשאיות לראווה רוסקה, וכעבור מספר ימים שולחו למחנה ההשמדה בלז'ץ. דירות המגורשים נבזזו לאחר מכן בידי האוקראינים.

בספטמבר 1942, לאחר ראש השנה תש"ג, נערכה בעיירה אקציה שנייה, בה נרצחו כ-1,000 יהודים. בסוף אותו חודש גורשו אחרוני יהודי העיירה, חסרי כל, לראווה רוסקה, וניימירוב הוכרזה רשמית כ"נקייה מיהודים". עד שחרור האזור ביולי 1944 עוד ערכו הגרמנים מצוד אחר יהודים מסתתרים ביערות שבסביבת העיירה.

שניים מהיהודים הבודדים מהעיירה ששרדו את השואה נרצחו בה בידי אוקראינים לאחר ששבו אליה.

קישורים חיצוניים
----------------

ויקישיתוף מדיה וקבצים בנושא **ניימירוב** בוויקישיתוף
* ניימירוב באתר מרכז מורשת יהדות פולין
* "ניימירוב (מחוז לבוב)", באתר השטעטל הווירטואלי
* "ניימירוב", באתר JewishGen (באנגלית)
* נמירוב (אוקראינה), דף שער בספרייה הלאומית

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007545644405171
* LCCN: n78047278
* VIAF: 153585552
* WorldCat (עם VIAF): 153585552

 |
**בכחוס** (באיטלקית: **Bacco**) הוא פסל שיש של הפסל מיכלאנג'לו, שפוסל בין השנים 1496–1497 ומוצג במוזיאון הלאומי ברג'לו בפירנצה.

היסטוריה ורקע
-------------

 רישום של מרטין ואן הימסקרק שנעשה בין השנים 1533–1536
זוהי עבודה מוקדמת של מיכלאנג'לו, מתקופת שהייתו הראשונה ברומא. הפסל הוזמן על ידי הקרדינל ואספן האמנות רפאל ריאריו, אחיינו של האפיפיור סיקסטוס הרביעי, עבור אוספו הפרטי. הוא לא היה מרוצה מהעבודה והיא הועברה בשנת 1506 לחברו הבנקאי יאקופו גלי, אשר בגינת ביתו ברומא היצירה מתועדת לראשונה ברישום שנעשה בין השנים 1533–1536 על ידי מרטן ואן הימסקרק (אנ'). הפסל נרכש על ידי בית מדיצ'י בשנת 1572 והועבר לפירנצה. בשנת 1865 הוא הועבר למוזיאון הלאומי ברג'לו.

זהו אחד משני הפסלים היחידים שנותרו מתקופתו הראשונה של מיכלאנג'לו ברומא. השני הוא הפייטה.

תיאור היצירה
------------

הפסל מעט גדול מגודל טבעי ומתאר את בכחוס, אל היין הרומאי, בתנוחה מתנודדת אשר מרמזת על שכרות. בכחוס מתואר כבעל עיניים מתגלגלות, גופו כמעט ונופל מהסלע עליו הוא עומד. מאחוריו יושב סאטיר שאוכל את אשכול הענבים המחליק מידו השמאלית. עם שדיים ובטן נפוחים, דמותו של בכחוס נראתה לג'ורג'ו וזארי כשילוב של "רזותו של גבר צעיר עם הבשרניות והעגלגלות של האישה", ואיכותו האנדרוגנית צוינה לעיתים קרובות.

בכחוס חובש זר של עלי קיסוס המקודשים לו (העלים אינם, כפי שמקובל לא פעם לחשוב, עלי גפן). בידו הימנית הוא אוחז בגביע יין ובשמאלו בעורו של נמר, חיה הקשורה לבכחוס. היד שהחזיקה את הגביע נותקה והפין נחתך לפני שמרטן ואן הימסקרק ראה את הפסל. רק הגביע שוחזר, בראשית שנות ה-60 של המאה ה-16. בתחילה הפסל הוצב בגינתו של יאקופו גלי בין פסלים ותבליטים רומיים עתיקים, וייתכן כי הטלת המום נועדה ליצור אשליה שהפסל קדום הרבה יותר מכפי שהיה באמת.

ההשראה ליצירה היא כנראה תיאור מתוך תולדות הטבע של פליניוס הזקן, שבו מצוין פסל ברונזה מאת פרקסיטלס אשר מתאר את "בכחוס, שכרות וסאטיר". את תחושת חוסר היציבות הנובעת ממרכז הכובד הגבוה ניתן למצוא במספר עבודות מאוחרות יותר של האמן, ובמיוחד דוד והדמויות בתקרת הקפלה הסיסטינית.

קישורים חיצוניים
----------------

ויקישיתוף מדיה וקבצים בנושא **בכחוס** בוויקישיתוף

הערות שוליים
------------

1. ↑  
"Buonarroti Michelangelo, Bacco". Museo Nazionale del Bargello. (באנגלית)
2. ↑  
"Bacchus by Michelangelo". michelangelo.net. (באנגלית)
**דרובין** (בפולנית: **Drobin**) היא עיירה במחוז פלוצק שבפרובינציית מזוביה בפולין, בה התקיימה עד השואה קהילה יהודית גדולה.

דרובין נזכרת לראשונה במאה ה-15, ובהמשך הוענקו לה זכויות עיר. באמצע המאה ה-17 נהרסה העיירה כתוצאה מפלישת האימפריה השוודית. במאה ה-19 הוקמו בעיירה מספר מפעלים קטנים.

יהודי דרובין
------------

יהודים ראשונים התיישבו בדרובין במחצית השנייה של המאה ה-17, ומאמצע המאה ה-18 התקיימה ביישוב קהילה עצמאית. במהלך מלחמת העולם הראשונה נפגעו יהודי העיירה מפרעות שביצעו במקום חיילים גרמנים.

בין מלחמות העולם פעלו בעיירה חוגים ציוניים, לצד אגודת ישראל. בשנות השלושים סבלו יהודי העיירה מהחרם הפולני על עסקי יהודים, ובמספר מקרים הותקף בית הכנסת המקומי. ערב מלחמת העולם השנייה חיו בעיירה כ-1,300 יהודים, כמחצית מתושביה.

### בשואה

ב-5 בספטמבר 1939 נכבשה העיירה בידי הגרמנים, ועם כניסתם אליה, ערכו בה יחד עם פולנים מקומיים ביזה של חנויות היהודים. בהמשך, ביצעו הגרמנים מעשי התעללות ביהודי העיירה, ובמקרה אחד אולץ רב העיירה, שמואל אליהו קליבנסקי, לטאטא את כיכר השוק בעיירה. ביום כיפור ת"ש ריכזו אנשי גסטאפו את הגברים היהודים בעיירה, ומשך מספר שעות אילצו אותם לרקוד ולשיר, תוך גזיזת זקניהם, לשעשוע הקהל הפולני.

באוקטובר 1939 צוו יהודי העיירה לענוד טלאי צהוב, ובד בבד, הוקם בעיירה יודנרט. בהמשך, הוחרמו כל חנויות ובתי העסק של היהודים, ודירות היהודים נפרצו, ונבזזו, תוך שהוטל על היהודים לשלם סכום כופר גבוה. פליטים יהודים מכפרי הסביבה שהגיעו לעיירה, גורשו ממנה באביב 1940 בידי הגרמנים, ובתקופה זו הועסקו יהודי העיירה, כולל נשים וילדים, בעבודות כפייה. כמו כן, הרסו הגרמנים את בית הכנסת ובית המדרש בעיירה, וכן את בתי העלמין היהודיים בה, אשר מצבותיהם שימשו לריצוף מדרכות בעיירה, ועל שטחם הוקם מגרש ספורט.

ביולי 1940 גורשו היהודים מבתיהם במרכז העיירה, ודירותיהם הועברו לידי האוכלוסייה הפולנית. ב-7 במרץ 1941 בוצעה בדרובין אקציה, בה כ-600 יהודים הועברו במשאיות לפיוטרקוב טריבונלסקי, תוך שרכושם נלקח מהם, כאשר משם הועברו בשנת 1942 לאושוויץ. כ-700 היהודים שנותרו בדרובין רוכזו בגטו שהוקם בה, בו שררו תנאי מחיה קשים, ובדצמבר 1941 גורשו כולם לגטו נובה מיאסטו, ושם רבים מהם מתו ממגפת טיפוס הבהרות, והיתר שולחו לאושוויץ.

עם סיום המלחמה שבו לדרובין יהודים בודדים, אך בשל יחס עוין מצד הפולנים במקום, לרבות רצח 5 יהודים ביישוב סמוך, עזבו כולם את העיירה. כ-50 עד 60 יהודים מהעיירה שרדו את השואה.

קישורים חיצוניים
----------------

ויקישיתוף מדיה וקבצים בנושא **דרובין** בוויקישיתוף
* 

* אתר האינטרנט הרשמי של דרובין (בפולנית)
* דרובין ב אתר מרכז מורשת יהדות פולין
* דרובין (Drobin), ב"אנציקלופדיה של הגטאות", באתר "יד ושם"
* "דרובין", באתר השטעטל הווירטואלי
* "דרובין", באתר JewishGen (באנגלית)
* יולנטה קריימר, דרובין, **אנציקלופדיה של המחנות והגטאות** (כרך II, חלק A, עמ' 13–15), מוזיאון ארצות הברית לזכר השואה והוצאת אוניברסיטת אינדיאנה, בלומינגטון ואינדיאנפוליס (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NKC: ge1130586
* VIAF: 250359076
* WorldCat (עם VIAF): 250359076

 |
**אברהם (רודי) הרץ** (כ"ט באדר א' ה'תרס"ה, 6 במרץ 1905 - כ"ט באדר א' ה'תשנ"ז, 7 במרץ 1997) היה ממקימי "ברית חלוצים דתיים" והקיבוץ הדתי, ראש המועצה האזורית חבל יבנה מ-1967 עד 1980.

ביוגרפיה
--------

הרץ נולד באאכן וגדל במינכן בבית יהודי מתבולל. מגיל צעיר התחיל לחפש את דרכו, וכך הגיע להיחשף ליהדות וללמוד עברית, ואט אט נעשה ציוני והחל לשמור מצוות. הוא חפץ להקים תנועת התיישבות ציונית דתית, ולשם כך יצא לשנת הכשרה אצל איכר גרמני. הצטרף לתנועת עזרא מתוך תקווה להחדיר אליה את הרעיונות הציוניים, אך משכשל בכך עזב את התנועה. הוא החל במסעות נאומים לרעיון הקיבוץ הדתי, והיה ממייסדי תנועת "ברית חלוצים דתיים" (בח"ד) שפעלה להגשמת רעיון זה. לצורך הוצאת הרעיון לפועל הוא למד חקלאות באוניברסיטת מינכן, ובתום לימודיו גייס קבוצה להכשרה במסגרת "קבוצת רודגס", שם הכיר את אילזה לצרוס, לה נישא ביום עליית אדולף היטלר לשלטון ב-30 בינואר 1933, ויומיים למחרת יצאו באונייה לארץ ישראל והצטרפו לקבוצת רודגס שייסדה את קבוצת יבנה, והם היו הסוג הנשוי הראשון בקיבוץ. לאחר כשנה וחצי בארץ, יצאו שוב בני הזוג לגרמניה הנאצית, שם ארגנו עליה והצלה על צעירים מבח"ד, ושבו ארצה ב-1937. היה חבר מזכירות הקיבוץ הדתי, ו"הוועדה לעליית הנוער הדתי", ממקימי כפר הנוער הדתי, גבעת וושינגטון וישיבת כרם ביבנה. במשך כ-20 שנה היה מרכז המשק בקיבוץ.

ב-1967 נבחר לראשות המועצה האזורית חבל יבנה, וכיהן בתפקיד עד 1980.

חיים אישיים
-----------

היה נשוי לאילזה לבית לצרוס (נפטרה ב-1972), שהייתה מטפלת בתינוקות. לזוג חמישה ילדים.

כתביו
-----

* **כך נולד כפר הנוער הדתי**, אלון שבות תשמ"ט.
* **נושא אלומותיו**- אסופת מאמרים שעצאו לאחר פטירתו.

קישורים חיצוניים
----------------

* דף הנצחה להרץ אברהם (רודי) ז"ל, באתר קהילנט - קבוצת יבנה
* קברו באתר BillionGraves.

הערות שוליים
------------

1. ↑  יוסף בורג, ציוני דרך ציונה, הצופה, 1 בינואר 1954
2. ↑  חיים פיקרש, משקי הקיבוץ הדתי בהתפתחותם, הצופה, 24 באוקטובר 1958
3. ↑  אברהם אויגן מיכאליס כפר הנוער הדתי
**וונבולניצה** (בפולנית: **Wąwolnica**) הוא כפר במחוז פולווי שבפרובינציית לובלין בפולין, בו התקיימה עד השואה קהילה יהודית גדולה.

תולדות היישוב
-------------

וונבולניצה נזכר לראשונה בראשית המאה ה-11, ובמאה ה-14 הוענקו לו זכויות עיר. באמצע המאה ה-17 נחרב היישוב כתוצאה מפלישת האימפריה השוודית.

בעקבות חלוקת פולין בשנת 1795 נכלל היישוב בשטח אוסטריה, ובשנת 1815 נכלל בשטחי פולין הקונגרסאית. בימי מרד ינואר היה היישוב אחד ממעוזי המורדים הפולנים, וזכויותיו העירוניות ניטלו ממנו בידי הרוסים.

יהודי וונבולניצה
----------------

יהודים החלו לשבת בוונבולניצה במאה ה-17, ובסוף המאה ה-18 הוטלו הגבלות על מגורי היהודים ביישוב. במחצית הראשונה של המאה ה-19 אסרו השלטונות הרוסיים על התיישבות יהודים חדשים ביישוב.

לאחר מלחמת העולם הראשונה גדל מספר היהודים בכפר, אך הצטמצם בשנות השלושים, אז הורע מצבם הכלכלי של יהודי היישוב, ונערכו נגדם פרעות מצד האוכלוסייה הפולנית. בין מלחמות העולם נמנו בכפר 1,043 יהודים, למעלה משליש מתושביו. בתקופה זו פעלו בכפר חוגים ציוניים, לצד אגודת ישראל.

עם פרוץ מלחמת העולם השנייה הגיעו לכפר פליטים יהודים מיישובי הסביבה, ובאמצע ספטמבר 1939 נכבש היישוב בידי הגרמנים, והוטלו על יהודיו גזירות שונות, ובהן חובת ביצוע עבודות כפייה. בתחילת 1940 נמנו ביישוב כ-2,000 יהודים.

בפברואר 1942 רוכזו יהודי היישוב בגטו שהוקם בו, וב-22 במרץ 1942 רצחו הגרמנים כ-120 מיהודי הגטו, ובהם חברי היודנרט. כמו כן, נרצחו יהודים שהסתתרו בבתי פולנים.

ב-31 במרץ 1942 שולחו כל יושבי הגטו למחנה ההשמדה בלז'ץ, למעט קבוצת גברים שהועברה למחנות עבודה באוז'נדוב.

### בית הקברות היהודי

האנדרטה בבית הקברות היהודי
כיום נותרו בבית הקברות היהודי רק מספר שברים בודדים מהמצבות.

בשנת 1993, שרה טרגרמן-ריטרסקי (1917-2011), שאביה ואחיה נרצחו בטבח של מרץ 1942, הקימה אנדרטה (51°17′44″N 22°09′35″E﻿ / ﻿51.2955°N 22.1597°E﻿ / 51.2955; 22.1597) לזכר האירוע. על האנדרטה כיתוב בפולנית ובעברית. הכיתוב בפולנית הוא הקדשה לזכרם הנצחי של הקורבנות ולאחד הגברים שקם מבין הגופות, התחנן על חייו ובתמורה נורה למוות. הכיתוב בעברית הוא הקדשה לקורבנות משפחת טרגרמן, אותם היא נשאה לבית הקברות וקברה בידיה: האב דוד ואחיה אברהם הירש, רפאל מרדכי ופסח נח.

קישורים חיצוניים
----------------

ויקישיתוף מדיה וקבצים בנושא **וונבולניצה** בוויקישיתוף
* וונבולניצה ב אתר מרכז מורשת יהדות פולין
* וונבולניצה (Wąwolnica), ב"אנציקלופדיה של הגטאות", באתר "יד ושם"
* "וונבולניצה", באתר השטעטל הווירטואלי
* לאורה קרגו, וונבולניצה, **אנציקלופדיה של המחנות והגטאות** (כרך II, חלק A, עמ' 726–728), מוזיאון ארצות הברית לזכר השואה והוצאת אוניברסיטת אינדיאנה, בלומינגטון ואינדיאנפוליס (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* GND: 4390033-1

 |
**שרנסק** (בפולנית: **Szreńsk**; ביידיש: **שרענסק**) הוא כפר במחוז מלאווה שבפרובינציית מזוביה בפולין, בו התקיימה עד השואה קהילה יהודית גדולה.

תולדות היישוב
-------------

היישוב נזכר לראשונה באמצע המאה ה-12 ככפר בבעלות אצולה, ובסוף המאה ה-14 הוענקו לו זכויות עיר, תוך ביצורו. את התפתחות היישוב קטעו פלישות השוודים לאזור באמצע המאה ה-17 ובראשית המאה ה-18.

בחלוקת פולין בסוף המאה ה-18 נכלל היישוב בתחום פרוסיה, ובתחילת המאה ה-19 נכלל בתחום פולין הקונגרסאית. במהלך המאה ה-19 הפך היישוב לעיירת נפה לסביבתו החקלאית.

יהודי שרנסק
-----------

יהודים ישבו בשרנסק מהמחצית השנייה של המאה ה-17, ובשנות השלטון הפרוסי באזור היישוב, עלה מספר היהודים בו באופן משמעותי. במאה ה-19 פעל ביישוב הרב חיים זליג טננבוים, מגדולי חסידם של רבי שמחה בונים מפשיסחה ושל רבי מנחם מנדל מקוצק. בשנת 1857 היוו היהודים כמחצית מתושבי היישוב, ובשנת 1897 נמנו בכפר קרוב ל-1,000 יהודים.

בין מלחמות העולם נמנו בכפר 613 יהודים, כשליש מתושביו, והתקיימה בה פעילות ענפה של המפלגות הציוניות ושל אגודת ישראל.

### בשואה

בספטמבר 1939 נכבש הכפר בידי הגרמנים, ובתקופה הראשונה לכיבוש נמלטו ממנו רבים מיהודיו, אך רובם נאלצו לבסוף לשוב לבתיהם. בתחילת נובמבר 1939 נכנסו ליישוב אנשי גסטאפו, והחלו בהחרמת רכוש יהודי המקום, תוך הטלת גזירות שונות על בני הקהילה, ובהן חובת ענידת טלאי צהוב, חובת ביצוע עבודות כפייה, חובת תשלום סכומי כופר ואיסור על הליכה במדרכות ועל קשר עם לא יהודים ביישוב. בסוף שנת 1939 הרסו הגרמנים את בית הכנסת ואת בית המדרש שבכפר.

בנובמבר 1941 גירשו הגרמנים את כ-600 היהודים שנותרו בכפר לגטו מלאווה, שם שוכנו בשתי טחנות קמח נטושות. בתחילת יוני 1942 הוציאו הגרמנים להורג בגטו מלאווה יהודייה משרנסק, שהואשמה באפייה שלא בהיתר. ב-17 ביוני 1942 הוציאו הגרמנים להורג 10 יהודים משרנסק בגטו מלאווה, יחד עם 40 צעירים נוספים מהגטו. יהודי שרנסק הנותרים שולחו למחנה ההשמדה טרבלינקה עם רוב יושבי גטו מלאווה במהלך נובמבר 1942.

מקהילת שרנסק שרדו את השואה כ-20 יהודים, ובהם אישה אחת בלבד.

קישורים חיצוניים
----------------

ויקישיתוף מדיה וקבצים בנושא **שרנסק** בוויקישיתוף
* 

* אתר האינטרנט הרשמי של שרנסק
* ספר יזכור לקהילת שרנסק, בספריית העיר ניו יורק
* שרנסק באתר מרכז מורשת יהדות פולין
* "שרנסק", באתר השטעטל הווירטואלי
* "שרנסק", באתר JewishGen (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* GND: 4287389-7
* VIAF: 243116137
* WorldCat (עם VIAF): 243116137

 |
**רלף מילטון בירד הבן** (באנגלית: **.Ralph Milton Beard Jr**; ‏2 בדצמבר 1927 – 29 בנובמבר 2007) היה כדורסלן אמריקאי, אשר שיחק בליגת ה-BAA (לימים ליגת ה-NBA) בעונות 1950–1951, לפני שהושעה מהליגה בגין סקנדל הימורים שהיה מעורב בו כשחקן באוניברסיטת קנטקי. בשתי עונותיו ב-NBA נבחר לחמישיות העונה, וממוצעיו הכוללים הם 15.9 נקודות, 3.8 ריבאונדים ו-3.8 אסיסטים למשחק.

קריירת מכללות ונבחרת ארצות הברית
--------------------------------

בירד נולד בעיר הרדינסבורג שבקנטקי, ולמד בלואיוויל הסמוכה. בין השנים 1945–1949 למד באוניברסיטת קנטקי, והוביל את קבוצת הכדורסל שלה לשתי זכיות רצופות באליפות טורניר המכללות ב-1948 וב-1949. בשתי עונות אלו נבחר לחמישיית העונה של ליגת המכללות (First-team All-American), לצד חברו לקבוצה אלכס גרוזה, לאחר שקלע 11.8 נקודות בממוצע למשחק.

בקיץ 1948 השתתף עם גרוזה באולימפיאדת לונדון כחבר נבחרת ארצות הברית בכדורסל, וזכה עמה במדליית הזהב.

קריירת משחק
-----------

גופיית המשחק של בירד תלויה בתקרת אולמה הביתי של קבוצת אוניברסיטת קנטקי
בירד נלקח על ידי שיקגו סטאגס בסיבוב השני של דראפט ה-NBA‏ 1949, ומיד הועבר בטרייד לאינדיאנפוליס אולימפיאנס, במדיה חזר לשתף פעולה עם גרוזה. לאורך עונת הרוקי שלו קלע 14.9 נקודות למשחק (תשיעי בליגה) ומסר 3.9 אסיסטים למשחק (שביעי בליגה), ובסיומה נבחר לחמישייה השנייה של העונה.

בעונתו השנייה בליגה, 1950/1951, העמיד ממוצעים של 16.8 נקודות (שביעי בליגה) ו-4.8 אסיסטים (חמישי בליגה) למשחק, ונבחר להשתתף במשחק האולסטאר. אינדיאנפוליס סיימה את אותה עונה במקום השמיני בליגה והודחה בסיבוב הפלייאוף הראשון על ידי מיניאפוליס לייקרס, על אף יכולת מצוינת של בירד שקלע 22.0 נקודות למשחק. בסיום העונה נבחר לחמישייה הראשונה של העונה, יחד עם גרוזה.

בקיץ 1951 נחשפה שערוריית הימורים שהיו מעורבים בה 33 שחקנים משבע אוניברסיטאות שונות בליגת המכללות האמריקאית, בין השנים 1947–1950. בין החשודים היו בירד וגרוזה, אשר הושעו מליגת ה-NBA לצמיתות לאחר שהודו בחקירתם כי מכרו משחקים כשחקני קנטקי בעונת 1948/1949. מאז המקרה לא שב בירד לשחק כדורסל.

ב-29 בנובמבר 2007 נפטר בירד בביתו שבלואיוויל, קנטקי, בגיל 79.

קישורים חיצוניים
----------------

ויקישיתוף מדיה וקבצים בנושא **רלף בירד** בוויקישיתוף

* פרופיל, באתר Basketball-Reference
* פרופיל, באתר Sports-Reference
* פרופיל אולימפי, באתר olympedia.org
* פרופיל, באתר פיב"א
* פרופיל, באתר ליגת ה-NBA
* רלף בירד, באתר "Find a Grave" (באנגלית)

הערות שוליים
------------

1. ↑  סטטיסטיקות הקריירה של בירד ב-NBA, באתר basketball-reference.com
2. ↑  סטטיסטיקות המכללות של בירד, באתר sports-reference.com
3. ↑  נבחרת ארצות הברית באולימפיאדת לונדון, באתר USA Basketball
4. ↑  סיפורו של רלף בירד, באתר ספורטס אילוסטרייטד, 30 בנובמבר 2007
5. ↑  על שערוריית ההימורים בליגת המכללות, באתר ESPN,‏ 19 בנובמבר 2003
6. ↑  ההודעה על פטירתו של בירד, באתר הניו יורק טיימס, 30 בנובמבר 2007
**קרומולוב** (בפולנית: **Kromołów**) הוא פרוור של העיר זוויירצ'ה שבפרובינציית שלזיה שבפולין, אשר עד 1977 היה יישוב עצמאי, בו התקיימה עד השואה קהילה יהודית.

תולדות היישוב
-------------

היישוב קרומולוב נזכר מהמאה ה-12, ובתחילת המאה ה-16 נבנתה במקום כנסייה קלוויניסטית, אשר הוסבה בהמשך לכנסייה קתולית.

במשך השנים היה היישוב בבעלות משפחות אצולה פולניות. מהמאה ה-19 התקיימה ביישוב תעשיית אריגה מפותחת. בשנת 1864 נטלו הרוסים מהיישוב את מעמדו העירוני, בעקבות מרד ינואר.

יהודי קרומולוב
--------------

יהודים ישבו בקרומולוב מהמאה ה-16, ומהמאה ה-19 התקיימה ביישוב קהילה עצמאית. בתחילת המאה ה-20 השתקע ביישוב האדמו"ר נתן נחום רבינוביץ משושלת חסידות ראדומסק.

במהלך מלחמת העולם הראשונה גירשו הרוסים רבים מיהודי היישוב, ולאחר המלחמה הצטמצמה האוכלוסייה היהודית במקום, עד שהגיעה ערב מלחמת העולם השנייה לכ-200 איש בלבד.

עם כיבוש היישוב בידי הגרמנים בספטמבר 1939, הוטלו על יהודיו גזירות שונות, ובהן חובת ענידת סרט זרוע וחובת ביצוע עבודות כפייה משפילות ומפרכות. בד בבד, שרפו הגרמנים את בית הכנסת ואת בית המדרש ביישוב, וביצעו מעשי התעללות פומביים ביהודי היישוב, תוך אילוצם לערוך "תרגילי התעמלות" משפילים, מריטת זקניהם, שיסוי כלבים בהם, והשפלת רב הקהילה, אלחנן שידלובסקי, לעיני הקהל הפולני.

במרץ 1941 גורשו יהודי היישוב לזוויירצ'ה, ומשם שולחו בתחילת 1942 למחנה ההשמדה אושוויץ.

קישורים חיצוניים
----------------

ויקישיתוף מדיה וקבצים בנושא **קרומולוב** בוויקישיתוף
* 

* אתר האינטרנט הרשמי של קרומולוב
* קרומולוב באתר מרכז מורשת יהדות פולין
* "קרומולוב", באתר השטעטל הווירטואלי
* קרימילוב (זבירציה, פולין), דף שער בספרייה הלאומית

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007542618605171
* LCCN: n97043840
* VIAF: 145591186
* WorldCat (עם VIAF): 145591186

 |
**קליפורד ריי** (באנגלית: **Clifford Ray**; נולד ב-21 בינואר 1949) הוא כדורסלן ומאמן עבר אמריקאי, אשר שיחק בליגת ה-NBA בין השנים 1971–1981. בעונת 1974/1975 זכה באליפות ה-NBA כשחקן גולדן סטייט ווריורס, ולאורך 10 עונותיו בליגה העמיד ממוצעים כוללים של 7.4 נקודות, 8.9 ריבאונדים ו-2.2 אסיסטים למשחק.

בין השנים 1987–2013 שימש כעוזר מאמן בשבע קבוצות שונות ב-NBA.

קריירת מכללות
-------------

ריי נולד וגדל בעיר יוניון שבקרוליינה הדרומית, ובין השנים 1967–1971 למד באוניברסיטת אוקלהומה. לאורך 3 עונותיו בקבוצת הכדורסל של האוניברסיטה קלע 10.9 נקודות ואסף 10.1 ריבאונדים בממוצע למשחק. במהלך התקופה שיחק תחת המאמן ג'ון מקלאוד, ולצדו של גאר הרד.

קריירת משחק
-----------

בדראפט ה-NBA‏ 1971 נבחר ריי בבחירה ה-40, על ידי שיקגו בולס. בעונתו הראשונה עם הבולס רשם ממוצעים של 7.0 נקודות, 10.6 ריבאונדים ו-3.1 אסיסטים למשחק, כמחליפו מהספסל של טום בורווינקל, ובסיומה נבחר לחמישיית הרוקיז של העונה. בעונת 1973/1974 סייע לשיקגו להפעיל לגמר האזור המערבי, לראשונה בתולדותיה, כשחקן חמישייה קבוע לצדם של בוב לאב, צ'ט ווקר, ג'רי סלואן ונורם ואן ליר.

בספטמבר 1974, לאחר 3 עונות בשיקגו, הועבר בטרייד לגולדן סטייט ווריורס, בתמורה לנייט ת'ורמונד. בפלייאוף 1975 גברו הווריורס על סיאטל סופרסוניקס (4–2), שיקגו בולס (4–3) ווושינגטון בולטס (4–0), בדרך לזכייתם השלישית באליפות ה-NBA. לאורך סדרת הגמר שיחק קליפורד במספר הדקות השני בגובהו בקבוצה (אחרי ריק בארי), ותרם 7 נקודות, 10 ריבאונדים, 3 אסיסטים ו-1.5 חסימות בממוצע למשחק. ב-6 העונות הבאות המשיך להציג יכולת הגנתית טובה בגולדן סטייט, לרוב כשחקן חמישייה, ולאורך התקופה קלע 6.6 נקודות ואסף 7.4 ריבאונדים בממוצע למשחק. בסיום עונת 1980/1981 פרש ריי ממשחק, בגיל 32.

קריירת אימון
------------

בשנת 1987 מונה ריי לעוזר מאמן בקבוצת דאלאס מאבריקס, והוא נשאר בתפקיד זה במשך 6 עונות תחת המאמנים הראשיים ג'ון מקלאוד, ריצ'י אדובאטו וגאר הרד.

בעונת 1993/1994 אימן את קבוצת "פורט ויין פיורי" מליגת ה-CBA.

בעונת 1995/1996 שימש כעוזר מאמן בניו ג'רזי נטס, ובין השנים 2000–2005 החזיק בתפקיד דומה בגולדן סטייט ווריורס, קליבלנד קאבלירס ואורלנדו מג'יק. לקראת עונת 2006/2007 מונה לעוזר מאמן בבוסטון סלטיקס, תחת דוק ריברס. בעונת 2007/2008 זכה עם הקבוצה באליפות ה-NBA.

בעונת 2012/2013 שיתף פעולה עם אלכס אינגליש ובובי ג'קסון בצוות האימון של קית' סמארט, מאמן סקרמנטו קינגס.

קישורים חיצוניים
----------------

ויקישיתוף מדיה וקבצים בנושא **קליפורד ריי** בוויקישיתוף

* פרופיל, באתר Basketball-Reference
* פרופיל, באתר Sports-Reference
* פרופיל, באתר ליגת ה-NBA

הערות שוליים
------------

1. ↑  סטטיסטיקות הקריירה של ריי ב-NBA, באתר basketball-reference.com
2. 1 2  סטטיסטיקות האימון של ריי ב-NBA, באתר basketball-reference.com
3. ↑  סטטיסטיקות המכללות של ריי, באתר sports-reference.com
4. ↑  רשימת הנבחרים בדראפט 1971, באתר basketball-reference.com
5. ↑  ריי נשלח בטרייד לגולדן סטייט, באתר nbatrades.com,‏ 3 בספטמבר 1974
6. ↑  סטטיסטיקות סדרת הגמר 1975, באתר basketball-reference.com
7. ↑  פרופיל של קליפורד ריי, באתר בוסטון סלטיקס
**דניס אמוס מרשל מקסוול** (בספרדית: **Dennis Amos Marshall Maxwell**;‏ 9 באוגוסט 1985 – 23 ביוני 2011) היה כדורגלן קוסטה ריקאי ששיחק בעמדת המגן השמאלי. הוא שיחק בקבוצות פונטרנס וארדיאנו מליגת העל של קוסטה ריקה, בקבוצת אולבורג בולדספילקלוב מליגת העל הדנית, וכן בנבחרת קוסטה ריקה.

קריירת מועדונים
---------------

מרשל גדל במחלקת הנוער של לימוננסה. הוא החל את הקריירה המקצוענית שלו בקבוצת פונטרנס מליגת העל של קוסטה ריקה, ובסך הכל ערך 30 הופעות ליגה במדי המועדון, בהן הבקיע שלושה שערים.

בחודש ינואר 2009 הושאל מרשל לארדיאנו מליגת העל של קוסטה ריקה עד לתום עונת 2008/2009. בסוף העונה חתם על חוזה קבוע במועדון. בסך הכל ערך 18 הופעות ליגה במדי המועדון.

ב-31 באוגוסט 2009 חתם באולבורג בולדספילקלוב מליגת העל הדנית. ב-5 במאי 2010 ערך את הופעת הבכורה שלו במועדון, בהפסד 1–3 לראנס במסגרת המחזור ה-31 בליגה לעונת 2009/2010. הוא ערך 18 הופעות ליגה במדי המועדון עד למותו, בהן הבקיע שער אחד.

קריירה בינלאומית
----------------

ב-6 ביוני 2009 ערך מרשל את הופעת הבכורה שלו בנבחרת קוסטה ריקה, בניצחון 2–3 על נבחרת טרינידד וטובגו במסגרת מוקדמות מונדיאל 2010.

הוא היה חלק מסגל הנבחרת בטורנירים גביע הזהב 2009 וגביע הזהב 2011.

ב-18 ביוני 2011, במשחקו האחרון בנבחרת לפני מותו, הבקיע את שערו היחיד במדי הנבחרת, בהפסד לנבחרת הונדורס במסגרת שלב רבע הגמר של גביע הזהב 2011.

הוא ערך 19 הופעות במדי הנבחרת, בהן הבקיע שער אחד.

מותו
----

ב-23 ביוני 2011 נהרגו מרשל ובת זוגו בתאונת דרכים סמוך לסן חוסה, כאשר היו בדרכם להוריו של מרשל המתגוררים בלימון.

קישורים חיצוניים
----------------

* פרופיל, באתר Transfermarkt
* פרופיל, באתר Soccerway
* פרופיל, באתר National Football Teams
* פרופיל, באתר FootballDatabase.eu

הערות שוליים
------------

1. ↑  Muere Dennis Marshall באתר El Heraldo, ‏ 23 ביוני 2011 (בספרדית)
קריקטורה משנת 1849 המציגה ענישה גופנית של תלמידים
**ענישה גופנית בבתי ספר** היא מקרה פרטי של ענישה גופנית לשם השלטת משמעת. 

הענישה הגופנית בבתי הספר לבשה צורות שונות לאורך ההיסטוריה, וברוב המקרים הוטלה על תלמידים סוררים על ידי מורה או מנהל בית ספר, ושימשה למטרת השלטת משמעת. השיטות הנפוצות ביותר היו הכאת התלמיד הסורר באמצעות סרגל על כף היד או הלקאתו בישבנו במספר דרכים 
1 מכות בישבן עם יד או מקל בדרך כלל עירום כשהתלמיד הנענש שכוב על ברכי המכה 
2 הלקאה עם שוט כשהתלמיד שעון על השולחן 

  

עד אמצע המאה העשרים, ענישה גופנית בבתי ספר הייתה קיימת וחוקית כמעט בכל מדינות העולם. ענישה מסוג זה עדיין חוקית במספר מצומצם של מדינות, בהן מדינות מסוימות בארצות הברית, סינגפור, מלזיה, קוריאה הדרומית, וקיימת בפרקטיקה (אם כי לא מבחינה חוקית) במספר מדינות נוספות כגון סין, יפן, ורוב מדינות אפריקה. 

בשנת 1982 פסק בית הדין האירופי לזכויות אדם שענישה גופנית של תלמידים בניגוד לרצון הוריהם, שהייתה נהוגה בבתי הספר בבריטניה, היא הפרה של אמנת זכויות האדם, ועלולה לחנך את הילד בצורה מנוגדת לרצונם ואמונתם של הוריו.

בישראל נהגה ענישה גופנית בבתי ספר. בשנת 1985 קבעה שופטת בית המשפט השלום דבורה ברלינר: "נראה לי כי יש לאפשר למורה לשמור על משמעת בכיתתו ואם הדבר כרוך במקרים נדירים במתן סטירה או אקט גופני דומה כי אז אין מקום להוקיע את המורה על כך." בהמשך השתנתה המדיניות, וכיום מדינת ישראל אוסרת כל ענישה גופנית של תלמידים.

קישורים חיצוניים
----------------

* אורלי פוקס-שבתאי, ‏האם היטיב האיסור הגורף על כל מכה חינוכית עם ילדי ישראל?, **משפחה במשפט** א, תשס"ז

הערות שוליים
------------

1. ↑  לא כל סטירה של מורה לתלמיד היא עבירה, מעריב, 13 בספטמבר 1985
איור של אקריקסינטוזאורוס
**אקריקסינטוזאורוס** (שם מדעי: *Ekrixinatosaurus*; מילולית: "לטאה ילידת פיצוץ") הוא סוג של דינוזאור טורף ממשפחת האבליזאוריים אשר חי בתור הקרטיקון לפני 100 עד 97 מיליון שנה מזמננו. מאובניו התגלו בתצורת קנדלרוס (Candeleros Formation) שבפטגוניה, ארגנטינה ותוארו ב-2004 בידי הפלאונטולוג הארגנטיני חורחה קאלבו והחוקרים הצ'ילאנים דייוויד רובילר-רוגרס וקרן מורנו (David Rubilar-Rogers & Karen Moreno). הדינוזאור קיבל את שמו כיוון שהתגלה מחפירות בידי החברה "Gasoducto del Pacífico Company", ששימשה לבניית צינורי גז וחשפה את ממצאי הדינוזאור בטעות. באזור בו התגלה נמצאו מאובנים רבים, ביניהם של הזאורופוד אנדזאורוס, הגיגאנוטוזאורוס הטורף הענקי והיונק קרונפיו. מרבית השלד שנחשף ממנו לא היה שלם, כלל בעיקר שרידי שיניים ולסת, ממצאי אגן, כמה חוליות וצלעות וחלק שבור של הגפיים וקצה הזנב.

מאפיינים
--------

האקריקסינטוזאורוס נחשב לקרובם של האוקזאורוס והקרנוטאורוס, וייתכן שעלה על כל אלה בגודלו, באורך של 7 עד 8 מטרים, כשכמה חוקרים העריכו שהגיע לאורך 10 עד 11 מטר, מה שהופך אותו לגדול האבליזאורים. עם זאת ממצאים אלה מבוססים על הערכה של הגולגולת בלבד, כאשר שאר הגוף לא מסתדר עם האורך. מדידה מ-2016 העריכה אותו באורך של 7 מטרים בלבד, מה שהופך אותו לקטן מהקרנוטאורוס (באורך 7.4 מטר). השוואה אחרת העריכה אותו ב-8.2 מטרים ומשקל של 1.4 טון.

לדינוזאור זה הייתה גולגולת באורך 83 סנטימטרים עם לסתות גדולות, רחבות ושריריות עם חיבור לשרירי הצוואר. הם פנו מעלה, והיו קצרים יחסית לדינוזאורים טורפים אחרים. לאורך תעלות האף היו חורים גדולים וחריצים שכוסו בחייו בעור מקומט ואולי גם בקרטין. הלסתות היו קצרות ועבות והותאמו לנשיכה חזקה.

הדינוזאור כנראה היה טורף עיקרי או משני (לאחר הגיגאנוטוזאורוס) בשטחי ארגנטינה של הקנומן, בתחילת הקרטיקון העליון. הוא נכחד לפני 97 מיליון שנה בקירוב.

קישורים חיצוניים
----------------

ויקישיתוף מדיה וקבצים בנושא **אקריקסינטוזאורוס** בוויקישיתוף
* אקריקסינטוזאורוס, באתר האנציקלופדיה של החיים (באנגלית)
* אקריקסינטוזאורוס, באתר GBIF (באנגלית)
**משלחת פיניקיה** (בצרפתית: **Mission de Phénicie**) הייתה משלחת הארכאולוגית הגדולה הראשונה לפיניקיה (סוריה, לבנון וצפון ארץ ישראל). היא התרחשה בשנים 1860–1861 על־ידי צוות צרפתי בראשות ארנסט רנן. רנן הופקד על המשימה באוקטובר 1860, לאחר שהתעורר עניין צרפתי בעקבות גילוי ארון קבורת אשמונעזר השני ב־1855. המשלחת תיארה סקר ארכאולוגי שביצע הצוות, מקרן שבצפון פיניקיה דרומה עד אזור עתלית ודור.

כרכים
-----

טקסט:

Renan, Ernest (1864). *Mission de Phénicie*. Paris: Imprimerie Impériale. [1] [2] [3]

"לוחות" צילומים:

Renan, Ernest (1864). *Mission de Phénicie – Planches*. Paris: Imprimerie Impériale. [1] [2]

קטלוג ממצאים מהמשלחת:

Renan, Ernest (1862). *Catalogue des objets provenant de la Mission de Phénicie*. Paris: Michael Lévy.

ראו גם
------

* קורפוס הכתובות השמיות

קישורים חיצוניים
----------------

ויקישיתוף מדיה וקבצים בנושא **Mission de Phénicie** בוויקישיתוף

הערות שוליים
------------

1. ↑  Mejcher-Atassi, S.; Schwartz, J. P. (2016). "Between Looters and Private Collectors: The Tragic Fate of Lebanese Antiquities". *Archives, Museums and Collecting Practices in the Modern Arab World*. Taylor & Francis. ISBN 978-1-317-17884-2. נבדק ב-2022-01-27.
**פואזיס** (יוונית: Πoεςις) הוא מונח בפילוסופיה ובעיקר בפילוסופיה האריסטוטלית ומשמעותו עשייה לשם השגת תכלית מסוימת, אמצעי.

פראקסיס ופואזיס
---------------

גם הפראקסיס וגם הפואזיס מציינים עשייה ונבדלים בכוונה שעומדת מאחורי העשייה גופה. בפראקסיס, עצם המעשה הוא הדבר שרוצים להשיג ובפואזיס הדבר המבוקש מגיע בסוף העשייה שנעשתה.
בימינו משתמשים בפראקטיקה כדי לציין שיטה הדנה במקרים פרטיים של תופעה זו או אחרת ומבחינים בינה לבין תאוריה.
'פואטיקה' בימינו מציינת כתיבה או דיבור שירי, הנבדל מפרוזה.

באתיקה
------

לפי אריסטו, לכל דבר ישנה תכלית אליה הוא שואף. תכלית הכיסא לשמש לישיבה, תכלית הסכין לשמש לחיתוך, תכלית הרפואה להביא לאדם בריאות וכדומה.

כשאריסטו דן על אתיקה הוא הבחין בין שני סוגי תכליות של הפעילויות האנושיות:

> 
> ברור שיש שני מיני תכליות: אלו נשארות בתחום הפעילויות למיניהן ואלו הן תוצאות מסוימות החורגות מהפעילות שיוצרתן
> 
> 
> 
> — האתיקה הניקומאכית, ספר ראשון, פרק א'
> 

אריסטו מזהה את המעשה המוסרי כזה שתוצאותיו מביאות אל הטוב ואל האושר. לפי אריסטו האושר הוא פעילות שיש לעשותה. האדם המאושר הוא האדם שמממש את תכליתו האנושית, לפי אריסטו - הוצאת השכל מהכח אל הפועל. מכאן יוצא שהעיסוק הפילוסופי משתייך לפראקסיס, והאמצעים שמביאים לנו נחת כדי שנהיה פנויים לעסוק בפילוסופיה משתייכים לפואזיס.

ביהדות
------

ההבחנה של אריסטו בין דברים הנעשים לשם תכלית אחרת לבין כאלו שנעשים לשמם מצויה גם במקורות היהדות. חז"ל אומרים 'אם אין קמח (אמצעים) אין תורה (תכלית בפני עצמה)' (מסכת אבות ג', כ"א). הרמב"ם הדגיש רבות את חשיבותה של האמונה לשמה והשפעת אריסטו עליו ניכרת בדיונים שלו בסוגיה זאת.

קישורים חיצוניים
----------------

* מושגי יסוד אצל אריסטו
* אריסטו במשנת הרמב"ם
**ג'סושמילור טלודביג'סו "שמי" אוג'ליי** (באנגלית: **Jesusemilore Talodabijesu "Semi" Ojeleye**; נולד ב-5 בדצמבר 1994) הוא כדורסלן אמריקאי-ניגרי, שמשחק בקבוצת לוס אנג'לס קליפרס מליגת ה-NBA, בעמדות הסמול פורוורד והפאוור פורוורד.

קריירת מכללות
-------------

אוג'ליי נולד בעיר אוברלנד פארק שבקנזס, להורים ממוצא ניגרי. בשנת 2013 החל ללמוד באוניברסיטת דיוק, אולם בשתי עונותיו בקבוצת הכדורסל שלה מיעט לשחק ותרם 2.0 נקודות בממוצע למשחק בלבד. בעונת 2014/2015 זכתה הקבוצה בטורניר אליפות המכללות, בהובלתם של השחקנים ג'אליל אוקפור, קווין קוק, ג'סטיס וינסלו וטיוס ג'ונס.

בשנת 2015 עזב את דיוק, ועבר לאוניברסיטת סאות'רן מתודיסט שבדאלאס על מנת לקבל תפקיד משמעותי יותר בקבוצת האוניברסיטה. בעונתו היחידה עם ה"מוסטנגס" (2016/2017) הציג יכולת טובה, לצדם של סטרלינג בראון ושייק מילטון, ורשם ממוצעים של 19.0 נקודות ו-6.9 ריבאונדים למשחק.

קריירת משחק מקצועית
-------------------

### בוסטון סלטיקס

בדראפט ה-NBA‏ 2017 נבחר אוג'ליי על ידי בוסטון סלטיקס, בבחירה ה-37. לאורך 4 עונותיו עם הסלטיקס העפיל עמה פעמיים לגמר האזור המזרחי (2018 ו-2020), והעמיד ממוצעים כוללים של 3.5 נקודות ו-2.1 ריבאונדים למשחק. ב-11 בפברואר 2021 קלע שיא קריירה של 24 נקודות, בניצחון קבוצתו מול טורונטו ראפטורס.

### מילווקי באקס

באוגוסט 2021 חתם אוג'ליי על חוזה במילווקי באקס.

קישורים חיצוניים
----------------

ויקישיתוף מדיה וקבצים בנושא **שמי אוג'ליי** בוויקישיתוף
* שמי אוג'ליי, ברשת החברתית פייסבוק
* שמי אוג'ליי, ברשת החברתית אקס (טוויטר)
* שמי אוג'ליי, ברשת החברתית אינסטגרם
* פרופיל, באתר Basketball-Reference
* פרופיל, באתר Sports-Reference
* פרופיל, באתר eurobasket
* פרופיל, באתר ליגת ה-NBA
* פרופיל, באתר ESPN

הערות שוליים
------------

1. ↑  סגל ניגריה המורחב לאליפות העולם, באתר פיב"א, 28 ביוני 2019
2. ↑  הסטטיסטיקות של אוג'ליי בליגת המכללות, באתר sports-reference.com
3. ↑  רשימת הנבחרים בדראפט 2017, באתר basketball-reference.com
4. ↑  מילווקי מחתימה את היל, הוד ואוג'ליי, באתר הקבוצה, 6 באוגוסט 2021
**מל גראנט קאונטס** (באנגלית: **Mel Grant Counts**; נולד ב-16 באוקטובר 1941) הוא כדורסלן עבר אמריקאי ששיחק בעמדות הפורוורד והסנטר במספר קבוצות ב-NBA מ-1964 עד 1976.

קריירה מקצוענית
---------------

למרות גובהו הרב (2.13 מטרים) הוא נחשב לקלעי מצוין.

הוא היה בנבחרת הכדורסל האולימפית של ארצות הברית שזכתה בזהב באולימפיאדת טוקיו 1964. הוא שיחק במכללות באוניברסיטת אורגון סטייט ונבחר במקום ה-7 על ידי בוסטון סלטיקס בדראפט 1964. הסלטיקס זכו באליפות ה-NBA ב-1965 וב-1966 עם קאונטס, שהיה בעיקר גיבוי לביל ראסל, אבל הוא הועבר בטרייד לעונת 1967 לבולטימור בולטס. באמצע אותה עונה הוא הועבר בטרייד ללוס אנג'לס לייקרס, יריבתה הנצחית של הסלטיקס, שעלתה לפלייאוף באותה שנה.

בשלוש העונות הבאות הגיעו הלייקרס וקאונטס לגמר ה-NBA, שם הם ישחקו ובסופו של דבר יפסידו שלוש שנים ברציפות. בגמר 1969, קאונטס שיחק בעקיפין תפקיד באחת מהחלטות האימון השנויות ביותר במחלוקת בתולדות ה-NBA. במשחק 7 המכריע של סדרת הגמר נגד הבוסטון סלטיקס, הסנטר הפותח של הלייקרס, וילט צ'מברלין, ביצע את העבירה החמישית שלו 6 דקות לסיום. דקה לאחר מכן, צ'מברלין ירד מהפרקט בצליעה והוחלף על ידי קאונטס כשהלייקרס פיגרו אחרי סלטיקס בתשע נקודות. הלייקרס הורידו את הפיגור לנקודה אחת, והמאמן בוץ' ואן ברדה קולף סירב להחזיר את צ'מברלין למשחק בדקות האחרונות אף על פי שווילט אמר שהברך שלו מספיק טובה כדי לשחק. הלייקרס הפסידו את המשחק, 108–106, ואת הסדרה, 4–3.

קאונטס שיחק עוד עונה אחת עם הלייקרס לפני שהועבר בטרייד לפיניקס סאנס כשהלייקרס החזירו את חבר היכל התהילה גייל גודריץ' (הוא התחיל בלייקרס אבל עבר לפיניקס בדראפט ההרחבה של 1967). לאחר מספר עצירות נוספות ברחבי הליגה, כולל חזרה ללייקרס ב-1973, סיים קאונטס את הקריירה שלו בניו אורלינס ג'אז ב-1976.

קישורים חיצוניים
----------------

ויקישיתוף מדיה וקבצים בנושא **מל קאונטס** בוויקישיתוף

* פרופיל, באתר Basketball-Reference
* פרופיל, באתר Sports-Reference
* פרופיל אולימפי, באתר olympedia.org
* פרופיל, באתר פיב"א
* פרופיל, באתר ליגת ה-NBA

הערות שוליים
------------

1. ↑  Mel Counts. nba.com
ניבי האנגלית האמריקאית
**אנגלית אמריקאית** או **אנגלית אמריקנית** (באנגלית: **American English**, **U.S. English**) היא ניב נפוץ של השפה האנגלית המדוברת, נקרא ונכתב בעיקר בארצות הברית. נכון לסטטיסטיקות משנת 1990, 97% מתושבי ארצות הברית מדברים אנגלית "טובה" או "טובה מאוד", ובסטטיסטיקות מ-2004 נקבע כי יותר משני שלישים מהם משתמשים בניב האמריקני.

בבתי הספר במדינת ישראל מלומדת האנגלית האמריקאית, אולם מלמדים גם את ההבדלים בין הניבים של השפה האנגלית.

הבדלים בין אנגלית אמריקאית לאנגלית בריטית
-----------------------------------------

 ערך מורחב – **הבדלי איות בין אנגלית אמריקאית לאנגלית בריטית**  

בין שני הניבים יש הבדלים הן באיות, הן בדקדוק והן במבטא, אם כי אלה אינם מונעים הבנה הדדית, והדבר נכון גם לגבי שאר ניבי האנגלית. האנגלית האמריקאית התפתחה מהבריטית, תוך כדי ניסיון לעשות אותה "הגיונית" יותר. בניגוד לשינויים ורפורמות שנעשו בשפות אחרות במהלך המאה ה-20 (למשל השינוי באלפבית הטורקי, והרפורמה באיות השפה הנורווגית), שנעשו על ידי הממשלות או מוסדות ללשון, שינויי האיות באנגלית האמריקאית התפתחו בצורה טבעית ותועדו על ידי סופרים וכותבי מילונים.

המילון האמריקאי הראשון חובר על ידי נואה ובסטר, ב-1828. באותה תקופה, ארצות הברית הייתה מדינה צעירה יחסית, והתרומה של ובסטר הייתה בעיקר כדי להציג את העובדה שניב האנגלית בארצות הברית שונה מזה שבבריטניה. מילון ובסטר הכיל שינויים רבים באיות של מילים, ורבים משינויים אלה נכנסו לשפה היומיומית.

בנוסף לכך, ובסטר ביקש לפשט את השפה, ושינויים רבים שלו התקבלו בצורה חלקית. התוצאה הייתה בלבול וסיבוך רב יותר של השפה משהיה קודם.

מילים רבות באנגלית אמריקאית הן קצרות ופשוטות יותר מהאנגלית הבריטית, למשל "center" האמריקאית לעומת "centre" הבריטית או "pajamas" האמריקאית ו-"pyjamas" הבריטית. עם זאת, קיימות גם מילים מסובכות יותר, כמו "transportation" באנגלית אמריקאית לעומת "transport" באנגלית בריטית, או "elevator" באנגלית אמריקאית ו- "lift" באנגלית בריטית.

מלבד שינויים אלה, האנגלית האמריקאית אף שואלת מילים משפות מגוונות יותר מאשר האנגלית הבריטית. באוצר המילים האמריקאי ישנן גם מילים משפות אפריקאיות, גרמנית, צרפתית, שפות של ילידי אמריקה, ספרדית, יידיש ועוד.

ראו גם
------

* דיאלקטים של דרום ארצות הברית
* אנגלית בריטית
* אנגלית קנדית
* אנגלית אוסטרלית

קישורים חיצוניים
----------------

ויקישיתוף מדיה וקבצים בנושא **אנגלית אמריקאית** בוויקישיתוף
* מילון מריאם-ובסטר, המילון המקיף לאנגלית אמריקאית מייסודו של נואה ובסטר
* מילון סלנג בריטי לדוברי אנגלית אמריקאית, מציג את ההבדלים במילים רבות בין שני הניבים.
* אטלס האנגלית האמריקאית (באנגלית)
* שפה אנגלית - ארצות הברית, דף שער בספרייה הלאומית

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007548109905171
* BnF: cb126474421 (data)
* GND: 4094804-3
* LCCN: sh85043775
* LNB: 000055061
* NDL: 00560167

 |
**עבדול חאלד אקיולה אדנון** (בצרפתית: **Abdoul Khaled Akiola Adénon**; נולד ב-28 ביוני 1985) הוא כדורגלן בניני המשחק בעמדת הבלם בדוקסה קאטוקופיה.

קריירת מועדונים
---------------

אדנון נולד באללה שבבנין, אולם התחיל לשחק כדורגל במימוסאס מחוף השנהב. בשנת 2008 חתם בלה מאן. תחילה, הצטרף לקבוצת המילואים של המועדון וב-19 באוקטובר 2008 ערך את הופעת הבכורה שלו בקבוצה הבוגרת במשחק הליגה נגד נאנסי. בקיץ 2009 הושאל לבסטיה מהליגה הצרפתית השנייה במדיה שיחק עונה אחת שבסיומה הצטרף לקבוצה הבוגרת של לה מאן.

ביולי 2014 חתם בלוצ'ון אליה הגיע בהעברה חופשית לאחר התפרקותה של לה מאן. שנה לאחר מכן, חתם באמיין מהליגה השלישית.

ביולי 2019 חתם לשנתיים באל-ווחדה מכה מליגת העל הסעודית, אולם שוחרר ממנה בפברואר 2020.

ביולי 2020 חזר לצרפת ושיחק באבראנש.

ב-16 באוגוסט 2021 הוא חתם בדוקסה קטוקופיאס מליגת העל הקפריסאית.

קריירה בינלאומית
----------------

ב-3 בספטמבר 2006 ערך את הופעת הבכורה שלו בנבחרת בנין בהפסד 2-1 לטוגו. ב-7 בספטמבר 2008 הבקיע את שער הבכורה שלו בנבחרת בניצחון 2-3 נגד אנגולה.

ב-10 ביוני 2012, אדנון תקף שופט במהלך משחק במסגרת מוקדמות מונדיאל 2014 נגד רואנדה. עקב כך, פיפ"א השעתה אותו ממשחק כדורגל בכל המסגרת למשך שנה, עוונש שנכנס לתוקפו בעונת 2013/2014.

אדנון השתתף עם הנבחרת 3 פעמים בגביע אפריקה לאומות.

קישורים חיצוניים
----------------

* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu

| **נבחרת בנין – גביע אפריקה לאומות 2019** |
| --- |
| 1 פארנולה • 
2 בראזה • 
3 אדנון • 
4 אנאנה • 
5 סלומון • 
6 ורדון • 
7 ג'יגלה • 
8 אדאוטי • 
9 מונייה • 
10 פוטה • 
11 אימורו • 
12 קיקי •
13 עאדילהו • 
14 סוקו •
15 ד'אלמיידה •
16 אלאגבה •
17 ססנון •
18 סייבו •
19 סגבה-אזנקפו •
20 דוסו •
21 קוסי •
22 פאסינו •
23 קאקפו •
מאמן: דוסייר | בניןבנין |
אין תמונה חופשיתאין תמונה חופשית
**אסף שלגי** (נולד ב-11 במרץ 1954) הוא איש עסקים ישראלי. שימש כמנכ"ל משרד התשתיות האנרגיה.

ביוגרפיה
--------

עם גיוסו לצה"ל שובץ בחטיבת גולני בסיירת אגוז (גויס על ידי אורי שמחוני). עבר הכשרה כלוחם, (נלחם בקלחת 4 בלבנון) קורס מ"כים חי"ר ויצא לקורס קציני חי"ר. במלחמת יום כיפור נלחם עם כוח זמיר במסגרת חטיבה 14 ובסיום הקרבות המרים התייצבו על תעלת המים המתוקים מול איסמעליה. מיד עם סיום המלחמה שב לחטיבה ושימש מפקד מחלקה ופלוגה בגדוד 13 (גדעון), היה מ"פ מצטיין והפלוגה זכתה בבוחן פלוגה חטיבתי. בהמשך מונה בשנת 1977 למפקד סיירת גולני. שלגי פיקד על הסיירת כשלוש שנים במהלכן לקחה הסיירת חלק בפשיטות בלבנון, חדירות לירדן וכן לחמה במבצע ליטני. לאחר מכן השתחרר מצה"ל. בין היתר לחם שלגי במלחמת יום הכיפורים ובמלחמת לבנון הראשונה. בשירות המילואים הגיע לדרגת סא"ל ושימש כמפקד יחידת האלפיניסטים, וכמג"ד בחטיבת אלכסנדרוני. בשנים 1995-1996 שימש כמנכ"ל משרד התשתיות האנרגיה. כמנכ"ל משרד האנרגיה הוביל והעביר בכנסת את חוק החשמל 1996, החל את המשא ומתן על יבוא גז טבעי ממצרים, הקים את רשות החשמל, הקים את ועדת ההגוי לגז טבעי בראשות תא"ל מיל דני ורדי שלימים הפכה לחברת נתג"ז. הוביל רפורמה בנושא תחנות דלק והפרטתן וכן הסדרה של מערך גז הבישול ואמנת הצרכנים. 

שלגי הוא יזם בתחום של אנרגיה ואנרגיה מתחדשת. בשנת 1998 הקים את תחנת הכוח "אשקוגן" תחנת הכוח הפרטית הראשונה שקמה בישראל מכוח חוק החשמל 1996, ובכך שבר את המונופול של חח"י. במועד הפעלתה הייתה 3% מכושר הייצור בישראל ו-100% מהייצור הפרטי "אשקוגן" גם הייתה פרויקט Project Finance הראשון בישראל בתחום התשתיות עם מימון Non Recourse. בשנת 2004 ייסד והקים את חברת מעגן התפלה עם מתקן התפלת מים הפרטי הראשון בישראל מפעל המייצר כ 20 מיליון טון בשנה של מי שתייה ומוכר את המים למקורות. לאחר מכן עבד מספר שנים באיחוד האמירויות UAE עוד הרבה לפני הסכמי אברהם והקים שם תחנות כוח ומפעלי התפלה עבור האמירות של RAK (ראס אל חיימה).

אסף שלגי הוא מומחה בתחום של טכנולוגיות לאנרגיה ושינוי אקלים ומשנת 2009 הוא מייסד ומנכ"ל חברת מקורות אחרים לאנרגיה OSEG.

OSEG עוסקת בהשקעות בחברות ישראליות עם טכנולוגיה בתחום האנרגיה, הפחתת פליטות פחמן, ביזור, והשפעה על האקלים.

שלגי הוא בעל תואר ראשון בהנדסת תעשייה וניהול מאוניברסיטת תל אביב.

קישורים חיצוניים
----------------

* מאת דוד חיון, ‏אסף שלגי מקבל שכר כמנכ"ל משרד האנרגיה - 3 חודשים לאחר ביטולו, באתר גלובס, 31 באוקטובר 1996.
* דוד חיון, ‏שלגי הולך מחוסר אנרגיה, באתר גלובס, 14 בנובמבר 1996.

הערות שוליים
------------

1. ↑  דוד חיון, ‏גונן שגב מונה למנכ"ל חברה המתמודדת במיכרז תחנת הכוח ברמת חובב, באתר גלובס, 22 בפברואר 1998
2. ↑  אסף שלגי, באתר גדס"ר גולני.
3. ↑  עמירם כהן, "אסף שלגי ימונה באפריל למנכ"ל משרד האנרגיה", הארץ, ‏ 28.02.1995.
4. ↑  אביחי בקר, סעיף אמינות, מעריב מוסף סופשבוע, ‏ 22.12.1995, עמודים 50-54, 55, כפי שהועלה באתר פרש.

| מנכ"לי משרד האנרגיה |
| --- |
| 

|  |
| --- |
| יוסי ורדי • דוד הגואל • אוריאל לין • נתן ארד • סילבן שלום • אורי וירצבורגר • רן קרול • עמוס רון • אסף שלגי • גיורא רום • יעקב כץ • יעקב אפרתי • יאיר מעיין • אלי רונן • חזי קולגר • שאול צמח • אורנה הוזמן-בכור • שאול מרידור • אודי אדירי • ליאור שילת • יעקב (קובי) בליטשטיין |

 |